ลดภาษีหนังดึงเมืองนอกบูมท่องเที่ยว
ครม.ไฟเขียวมาตรการยกเว้นภาษีเงินได้ให้กับนักแสดงต่างประเทศที่เข้ามาถ่ายทำในประเทศไทย 5 ปี
17 ส.ค. 2554

ครม.ไฟเขียวมาตรการยกเว้นภาษีเงินได้ให้กับนักแสดงต่างประเทศที่เข้ามาถ่ายทำในประเทศไทย 5 ปี 
นายประดิษฐ์ ภัทรประสิทธิ์ รมช.คลัง เปิดเผยว่า ที่ประชุมคณะรัฐมนตรี (ครม.) มีมติเห็นชอบตามข้อเสนอของกระทรวงการคลังให้ลดภาษีกับนักแสดงต่างประเทศ เพื่อสนับสนุนการถ่ายทำภาพยนตร์ต่างประเทศในประเทศไทย
รมช.คลัง กล่าวว่า การลดภาษีก็เพื่อให้ประเทศไทยสามารถแข่งขันกับประเทศอื่นๆ ในภูมิภาคในการดึงดูดการลงทุนจากต่างประเทศได้ โดยให้สิทธิยกเว้นภาษีเงินได้ให้กับนักแสดงภาพยนตร์ที่มีภูมิลำเนาอยู่ในต่างประเทศสำหรับเงินได้พึงประเมินที่ได้รับจากการแสดงภาพยนตร์ในประเทศไทย โดยบริษัทหรือห้างหุ้นส่วนนิติบุคคลที่ตั้งขึ้นตามกฎหมายต่างประเทศที่ได้รับอนุญาตให้สร้างภาพยนตร์ต่างประเทศในประเทศไทยจากคณะกรรมการพิจารณาภาพยนตร์และวีดิทัศน์ตามกฎหมายว่าด้วยภาพยนตร์และวีดิทัศน์
ทั้งนี้ ให้มีผลสำหรับเงินได้พึงประเมินที่ได้รับตั้งแต่วันที่ 1 ม.ค. 2554 ถึงวันที่ 31 ธ.ค. 2558
“มาตรการภาษีเพื่อสนับสนุนการถ่ายทำภาพยนตร์ต่างประเทศในประเทศ นอกจากจะเป็นแรงจูงใจให้มีการลงทุนจากต่างประเทศแล้ว ยังช่วยส่งเสริมการท่องเที่ยวอีกทางหนึ่งอันจะเป็นการเพิ่มรายได้ให้กับประเทศ ทั้งจากการผลิตและการ บริการที่เกี่ยวข้องกับการถ่ายทำภาพยนตร์” นายประดิษฐ์ กล่าว
ที่ผ่านมาบริษัทภาพยนต์จากต่างประเทศเข้ามาถ่ายทำในไทยคิดเป็นมูลค่าปีละ 2,000-3,000 ล้านบาท